смешки за Щастие
В същата такава жега като това лято на англичанин му се наложило да пресече Ирландия с "Ягуара" си. На един тесен участък от пътя ненадейно попаднал на голяма локва. Леко се учудил, защото не разбирал как се е озовала тази вода там през толкова сушаво време. Помислил си: "Явно тази локва не е дълбока" и смело натиснал газта. Предположението му не било вярно и той се оказал здраво затънал в лепкавата кал. Наоколо не се мяркала жива душа, но когато в отчаянието си започнал да вика за помощ, изневиделица се появил ирландец на кон.
- Здравейте, господине! - любезно се обърнал към него англичанинът. - Бихте ли ми помогнали да измъкна колата си от тук?
- Трябва трактор - казал ирландецът след кратък размисъл. - За щастие аз живея наблизо и тракторът на зет ми е у нас.
Съвсем скоро ирландецът докарал трактора, сложил теглича и изтеглил колата.
- Услугата ще Ви струва 500 паунда, сър - казал ирландецът.
- Как е възможно? - опитал се да протестира англичанинът. - Та Вие отделихте не повече от час от времето си!
Ирландецът дръпнал от цигарата си и казал:
- Интересни хора сте това англичаните! Не си ли давате сметка какво ми коства в тази суша да поддържам толкова голяма локва?